text: 17-årig pige med hård opvækst er blevet cirkusprinsesse
  25 juni 2016 kl. 15.53
  I løbet af den hårde barndom lå det ikke i kortene, at Stine-Marie Greisen i dag skulle være Danmarks nyeste cirkusprinsesse med eget elefantshow.
  
  17-årige Stine-Marie Greisen har et noget særpræget job. Hun er cirkusprinsesse i Cirkus Trapez, som i denne uge giver forestilling i Kolding. Her optræder hun hver aften i sit eget show sammen med elefanten Ramboline.
  - I starten var jeg lidt skeptisk, men jeg elsker det, siger Stine-Marie Greisen til TV SYD.
  Det her er fantastisk – min drøm går i opfyldelse stille og roligt.
  
  Under Stine-Maries opvækst var der intet der tydede på at hun skulle blive Danmarks nye cirkusprinsesse
  - Du har virkelig haft det svært, mindes leder af Gademix i Kolding, Hanna Andresen.
  Hun introducerede Stine-Marie Greisen for en helt ny verden.
  - Da Stine-Marie startede her var hun meget rastløs og kravlede nærmest på loftet. Men det er jo det der netop er plads til i et cirkus, siger Hanna Andresen.
  Kontakten med Gademix gav Stine-Marie den selvtillid hun nu bruger, når hun optræder på ryggen af Ramboline, som er hendes bedste ven.
  - Nu er jeg ikke bange. Jeg tror, jeg er mere bange for de geder, vi har, end jeg er for Ramboline, siger Stine-Marie Greisen.
  Cirkuslivet har bragt hende på den helt rigtige hylde i livet.
  - Min største drøm er at blive artist med min egen dyreflok. Det her er fantastisk – min drøm går i opfyldelse stille og roligt, slutter cirkusprinsessen.
  Cirkus Trapez er i Kolding til og med søndag, hvorefter turen går til Fyn.
  